Dan me se ataa doj quisi̱j Chaꞌanj Pascuá chaꞌanj navij rá nij yuvii̱ israelitá,
ga̱a ne̱ cavii Jesús caꞌanj soꞌ chumanꞌ Jerusalén a.
Ga̱a ne̱ rej ya̱nj nuvií noco̱o roꞌ,
naj ꞌo̱ yuꞌvee noco̱o ꞌyaj nij yuvii̱ israelitá,
ne̱ ma̱an dan mán nij soꞌ tuꞌvéj nij soꞌ scúj do̱ꞌ,
matzinj do̱ꞌ,
chaꞌaa̱n do̱ꞌ a.
Ne̱ vaa síí ya̱nj rihaan chruun mesá,
ne̱ síí natuná saꞌanj cheꞌé yuvii̱ atúj rque nuvií me nij soꞌ a.
Ga̱a ne̱ nica̱j Jesús neꞌ,
quiꞌyaj soꞌ cuartá,
ne̱ rno soꞌ man nij síí tuꞌvéj xcuu do̱ꞌ,
man nij síí natuná saꞌanj do̱ꞌ,
ne̱ quirii soꞌ xeꞌ man ta̱ranꞌ nij soꞌ a.
Ne̱ rno soꞌ man nij scúj do̱ꞌ,
man nij matzinj do̱ꞌ,
quirii soꞌ xeꞌ a.
Ne̱ tichaꞌnuu̱ soꞌ se‑saꞌa̱nj síí natuná saꞌanj rihaan yoꞌóó,
ne̱ tinaxruꞌ soꞌ nij chruun mesá a.
Ga̱a ne̱ cataj soꞌ rihaan nij síí tuꞌvéj chaꞌaa̱n a:
―Quiri̱i̱ soj rasu̱u̱n nihánj xeꞌ cuaj yanj.
Se̱ guun quiꞌya̱j soj yuꞌvee tucuá Réj maꞌ ―taj soꞌ rihaan nij síí tuꞌvéj chaꞌaa̱n ma̱n rá nuvií yoꞌ a.
Ga̱a ne̱ ninuj rá nij síí tucuꞌyón snana̱ Jesús se vaa nó nana̱ nihánj rihaan Danj Yaꞌanj a:
“Cheꞌé se ꞌe̱e̱ ndoꞌo raj veꞌ tucuá so̱ꞌ,
cheꞌé dan caꞌnéé nimanj tu̱mé ꞌu̱nj man yoꞌ a.”
Yoꞌ me nana̱ nó rihaan Danj Yaꞌanj a.
Ga̱a ne̱ cataj nij síí uun chij rihaan nij yuvii̱ israelitá rihaan Jesús a:
―Qui̱ꞌyáá so̱ꞌ ꞌo̱ suun sa̱ꞌ noco̱o queneꞌe̱n núj,
ga̱a ne̱ gu̱un ya̱ rá núj se vaa no̱ xcúún so̱ꞌ qui̱ꞌyáá so̱ꞌ da̱nj ado̱nj ―taj nij soꞌ rihaan Jesús a.
Ne̱ cataj Jesús rihaan nij soꞌ a:
―Tiri̱ꞌ soj man nuvií nihánj,
ne̱ rque vaꞌnu̱j güii,
ne̱ cunu̱u sa̱ꞌ uún nuvií nihánj,
qui̱ꞌyáj chugua̱nj ―taj Jesús a.
Cheꞌé dan cataj nij síí uun chij yoꞌ rihaan Jesús a:
―Vi̱j chiha̱a̱ vata̱nꞌ (46) ya̱ yoꞌ quiꞌyaj suun nij síí cuneꞌ nuvií nihánj,
tza̱j ne̱ asa̱ꞌ caꞌve̱e naquiꞌya̱j sa̱ꞌ so̱ꞌ nuvií nihánj rque vaꞌnu̱j güii,
rá so̱ꞌ ga̱ ―taj nij soꞌ rihaan Jesús a.
Tza̱j ne̱ ne caꞌmi̱i̱ Jesús cheꞌé maꞌa̱n nuvií noco̱o maꞌ.
Tana̱nj caꞌmii soꞌ cheꞌé nee̱ man maꞌa̱n soꞌ na̱nj ado̱nj.
Cheꞌé dan,
ga̱a quisíj caviꞌ soꞌ ne̱ cunuu iꞌna̱ꞌ uún soꞌ,
ga̱a ne̱ nanuj rá nij síí tucuꞌyón snana̱ soꞌ nana̱ nihánj nana̱ a̱j caꞌmii soꞌ a.
Ne̱ cuchumán rá nij soꞌ nana̱ no̱ rihaan Danj Yaꞌanj,
ne̱ cuchumán rá nij soꞌ nana̱ caꞌmii maꞌa̱n Jesús uún a.
Dan me se ga̱a aranꞌ Jesús chumanꞌ Jerusalén ga̱a canuû Chaꞌanj Pascuá,
ne̱ queneꞌen queꞌe̱e̱ ndoꞌo yuvii̱ nij suun sa̱ꞌ noco̱o quiꞌyaj Jesús,
ne̱ cuchumán rá nij soꞌ niꞌya̱j nij soꞌ se‑chuvi̱i soꞌ a.
Tza̱j ne̱ maꞌa̱n Jesús me se ne ga̱a̱ nucua̱j rá soꞌ man nij yuvii̱ yoꞌ maꞌ.
ꞌO̱ se soꞌ me síí neꞌen cunuda̱nj,
ne̱ ne cachi̱in ꞌo̱ síí cata̱j xnaꞌanj rihaan Jesús da̱j vaa nimán yuvii̱ maꞌ.
ꞌO̱ se maꞌa̱n soꞌ me síí neꞌen da̱j vaa nimán nu̱ꞌ nij yuvii̱ ado̱nj.